作者：吴潜
词牌/韵律：摸鱼儿

paragraphs: 满园林、瘦红肥绿，休休春事无几。
杜鹃唤起三更梦，窗外露澄风细。
浑不寐。
但目看、一帘夜月移花未。
推衾自起。
念岁月如流，容颜不驻，镜里留无计。
人间事。
休说贱贫富贵。
天公长把人戏。
萧裴曹郭今何在，空有旧闻千纸。
君谩试。
数青史荣名，到底三无二。
浮生似寄。
争似得江湖，烟蓑雨笠，不被蜗蝇系。